3 ጋዜጦች። ወንድም ራስልና አጋሮቹ፣ ከ1879 ጀምሮ መጠበቂያ ግንብ መጽሔትን በማተም የመንግሥቱ መልእክት ለብዙ ሰዎች እንዲደርስ አድርገዋል። ይሁንና ምሥራቹን ይበልጥ በስፋት መስበክ እንዲቻል ከ1914 በፊት ባለው አሥር ዓመት ውስጥ ክርስቶስ ሁኔታዎችን ያመቻቸ ይመስላል። እነዚህ ሁኔታዎች መመቻቸት የጀመሩት በ1903 ነው። በፔንስልቬንያ ያሉ የፕሮቴስታንት አገልጋዮች ቃል አቀባይ የሆነው ዶክተር ኢፍሬም ልዌለን ኢተን፣ በመጽሐፍ ቅዱስ መሠረተ ትምህርቶች ላይ ክርክር እንዲገጥመው ቻርልስ ቴዝ ራስልን የጋበዘው በዚህ ዓመት ነበር። ኢተን ለራስል በጻፈው ደብዳቤ ላይ እንዲህ ብሎ ነበር፦ “እኔና አንተ የማንስማማባቸውን . . . አንዳንድ ጥያቄዎች በተመለከተ በሕዝብ ፊት መወያየታችን የብዙኃኑን ትኩረት የሚስብ እንደሆነ ይሰማኛል።” ራስልና አጋሮቹም ይህ ውይይት የሕዝቡን ትኩረት እንደሚስብ ስለተሰማቸው ዘ ፒትስበርግ ጋዜት በተባለው ታዋቂ ጋዜጣ ላይ እንዲወጣ ዝግጅት አደረጉ። በጋዜጣው ላይ የወጡት ርዕሶች ከፍተኛ ተወዳጅነት አትርፈው ነበር፤ ከዚህም ሌላ ራስል ስለ መጽሐፍ ቅዱስ እውነት የሰጠው ግልጽ ማብራሪያ በጣም አሳማኝ ነበር፤ በመሆኑም የጋዜጣው አታሚዎች የራስልን ንግግር በየሳምንቱ ለማተም ፈቃደኛ መሆናቸውን ገለጹ። ይህ ሁኔታ የእውነትን ጠላቶች ምን ያህል አበሳጭቷቸው ይሆን!
